ໃນຕອນເຊົ້າວັນທີ 12 ມີນາ 2020 ທີ່ຫ້ອງວ່າການສູນກາງພັກ ທ່ານ ພັນຄຳ ວິພາວັນ ກຳມະການກົມການເມືອງສູນກາງພັກ, ຜູ້ປະຈຳການຄະນະເລຂາທິການສູນກາງພັກ, ຮອງປະທານປະເທດແຫ່ງ ສປປ ລາວ ໄດ້ຖະແຫຼງຂ່າວການສະເຫລີມສະຫລອງວັນສ້າງຕັ້ງພັກປະຊາຊົນປະຕິວັດລາວ ຄົບຮອບ 65 ປີ
(ວັນທີ 22 ມີນາ 1975-ວັນທີ 22 ມີນາ 2020) ເຊິ່ງມີເນື້ອໃນດັ່ງນີ້:
ພີ່ນ້ອງຮ່ວມຊາດ ແລະ ສະມາຊິກພັກປະຊາຊົນປະຕິວັດລາວ ທຸກຖ້ວນໜ້າ ທີ່ຮັກແພງທັງຫລາຍ!
ມື້ນີ້ຂ້າພະເຈົ້າ ໃນນາມຕາງໜ້າໃຫ້ຄະນະຊີ້ນຳລະດັບຊາດ ກ່ຽວກັບການສະເຫລີມສະ ຫລອງວັນສຳຄັນຂອງພັກ-ຂອງຊາດ ປະຈຳປີ 2020 (ວັນຊາດທີ 2 ທັນວາ ຄົບຮອບ 45 ປີ, ວັນເກີດປະທານ ໄກສອນ ພົມວິຫານ ຄົບຮອບ 100 ປີ, ວັນສ້າງຕັ້ງສູນກາງແນວລາວສ້າງຊາດຄົບຮອບ 70 ປີ, ວັນສ້າງຕັ້ງກຳລັງປ້ອງກັນຄວາມສະຫງົບ ຄົບຮອບ 60 ປີ ແລະ ອື່ນໆ) ໃນນັ້ນ ການກະກຽມສະເຫລີມສະຫລອງວັນສ້າງຕັ້ງພັກປະຊາຊົນປະຕິວັດລາວ ຄົບຮອບ 65 ປີ ໃນວັນທີ 22 ມີນາ ທີ່ຈະມາເຖິງນີ້ ຊຶ່ງໄດ້ມີການເຄື່ອນໄຫວກະກຽມ ທີ່ເຕັມໄປດ້ວຍເນື້ອໃນອຸດົມສົມບູນ ແລະ ມີບັນຍາກາດອັນຟົດຟື້ນໃນຂອບເຂດທົ່ວປະເທດ.
ແຕ່ດັ່ງທີ່ພວກເຮົາຮູ້ນຳກັນແລ້ວ ການລະບາດຂອງພະຍາດອັກເສບປອດຈາກເຊື່ອຈຸລະໂຣກສາຍພັນໃໝ່ (COVID-19) ທີ່ໄດ້ເກີດຂຶ້ນແຕ່ທ້າຍປີ 2019 ໄດ້ເພີ່ມທະວີຄວາມຮຸນແຮງ ແລະ ໄດ້ກໍ່ຄວາມເສຍຫາຍຢ່າງໃຫຍ່ຫລວງໃນຫລາຍປະເທດ, ຕາມຂໍ້ມູນຈາກ ກະຊວງສາທາລະນະສຸກ ໃນວັນທີ 11 ມີນາ 2020, ທົ່ວໂລກມີຜູ້ຕິດເຊື້ອທັງໝົດ 119.220 ຄົນ, ເສຍຊີວິດ 4.299 ຄົນ, ປິ່ນປົວດີແລ້ວ 66.564 ຄົນ, ພົບຜູ້ຕິດເຊື້ອຢູ່ 118 ປະເທດ, ອົງການອະນາໄມໂລກກໍ່ໄດ້ມີການແຈ້ງເຕືອນໄພອັນຕະລາຍຂອງພະຍາດດັ່ງກ່າວ ແລະ ຮຽກຮ້ອງໃຫ້ທຸກປະເທດ ມີມາດຕາການປ້ອງກັນ-ສະກັດກັ້ນຢ່າງເຂັ້ມງວດ ໂດຍໃຫ້ຈຳກັດການເຕົ້າໂຮມຄົນເປັນຈຳນວນຫລາຍ ຄຽງຄູ່ກັບໃຊ້ມາດຕາການອື່ນໆທີ່ຈຳເປັນ ເພື່ອປ້ອງກັນການແຜ່ລະບາດຂອງພະຍາດ. ມາຮອດປັດຈຸບັນ ເຖິງວ່າລາວເຮົາຍັງບໍ່ທັນມີກໍລະນີຜູ້ຕິດເຊື້ອພະຍາດດັ່ງກ່າວກໍ່ຕາມ ແຕ່ກໍ່ມີຄວາມສ່ຽງສູງຫຼາຍ ທີ່ອາດເກີດການລະບາດ, ຍ້ອນຫລາຍປະເທດອ້ອມຂ້າງພວກເຮົາ ໄດ້ມີການລະບາດຂອງເຊື້ອພະຍາດດັ່ງກ່າວແລ້ວ.
ຍ້ອນເຫັນໄດ້ຄວາມສ່ຽງເກີດການລະບາດ ແລະ ດ້ວຍຄວາມຮັບຜິດຊອບຕໍ່ຄວາມປອດໄພຂອງປະຊາຊົນ ມາກ່ອນ, ສູນກາງພັກ ຈິ່ງໄດ້ຊີ້ນຳຕໍ່ຄະນະຮັບຜິດຊອບຊີ້ນຳລະດັບຊາດການສະເຫຼີມສະຫຼອງວັນສຳຄັນຂອງພັກ, ຂອງຊາດ ປະຈຳປີ 2020 ໃຫ້ຫຼີກລຽງການຈັດກິດຈະກຳ ທີ່ມີການເຕົ້າໂຮມມວນຊົນເປັນຈຳນວນຫຼວງຫຼາຍ ທີ່ສ່ຽງຕໍ່ການຕິດ ແລະ ເກີດການລະບາດ ຂອງເຊື້ອພະຍາດ ອັກເສບປອດຈາກເຊື່ອຈຸລະໂຣກສາຍພັນໃໝ່ (COVID-19).
ດ້ວຍເຫດນັ້ນ, ຂ້າພະເຈົ້າ ໃນນາມຕາງໜ້າໃຫ້ຄະນະຊີ້ນຳລະດັບຊາດ ກ່ຽວກັບການສະເຫລີມສະຫລອງວັນສຳຄັນຂອງພັກ-ຂອງຊາດ ປະຈຳປີ 2020, ຂໍປະກາດ:
1). ຍົກເລີກແຜນການຈັດໂຮມຊຸມນຸມໃຫຍ່ ຢູ່ນະຄອນຫຼວງວຽງຈັນ ໃນວັນທີ 20 ມີນາ (ຕາມແຜນເບື້ອງຕົ້ນ), ພ້ອມທັງສະເໜີຄະນະພັກ, ອຳນາດການປົກຄອງທຸກລະດັບ ຍົກເລີກທຸກແຜນການ ທີ່ພົວພັນເຖິງການຈັດກິດຈະກຳ ທີ່ມີການເຕົ້າໂຮມຄົນຈຳນວນຫຼາຍ ເພື່ອສະເຫຼີມສະຫຼອງວັນສ້າງຕັ້ງພັກ ຄົບຮອບ 65 ປີ.
2). ການສະເຫຼີມສະຫຼອງວັນສ້າງຕັ້ງພັກປະຊາຊົນປະຕິວັດລາວ ຄົບຮອບ 65 ປີ ຈະໄດ້ປະຕິບັດຕາມແຜນ, ດັ່ງນີ້:
ຈັດລາຍການພິເສດ ໃນວັນທີ 22 ມີນາ 2020 ໂດຍສະຫາຍເລຂາທິການໃຫຍ່, ປະ ທານປະເທດ ແຫ່ງ ສປປ ລາວ ກ່າວຄຳປາໄສທາງໂທລະພາບ, ວິທະຍຸ ແລະ ເຜີຍແຜ່ຜ່ານທາງສື່ສັງຄົມອອນລາຍ, ໜັງສືພິມທາງການ ແລະ ສື່ສິ່ງພິມອື່ນໆຢ່າງກວ້າງຂວາງ.
ໃຫ້ມີການໂຄສະນາ, ປຸກລະດົມ ແລະ ຍູ້ຂະບວນການວັນສ້າງຕັ້ງ ພັກປປ ລາວ ຄົບຮອບ 65 ປີ ຜ່ານທາງສື່ມວນຊົນຕ່າງໆ ຢ່າງແຂງແຮງ ແລະ ຕໍ່ເນື່ອງ ດ້ວຍຮູບການຕ່າງໆ ເຊັ່ນ: ບົດຄວາມ, ບົດຂ່າວ, ສາລະຄະດີ, ບົດເພງ, ບົດສຳພາດ, ບົດເລົ່າມູນເຊື້ອ, ບົດວຽກດີຄົນເດັ່ນ…ເລີ່ມແຕ່ດຽວນີ້ ໄປຈົນຮອດເດືອນ ເມສາ 2020.
ຈັດຕັ້ງກອງປະຊຸມສຳມະນາວິທະຍາສາດ ໃນຫົວຂໍ້ຕ່າງໆກ່ຽວກັບການນຳພາຂອງພັກຢ່າງເໝາະສົມຕາມເງື່ອນໄຂຕົວຈິງຢູ່ແຕ່ລະບ່ອນ, ແຕ່ຕ້ອງເພີ່ມທະວີການກັ່ນກອງຜູ້ເຂົ້າຮ່ວມ ໂດຍກະກຽມບັນດາເຄື່ອງມື ແລະ ອຸປະກອນຮັບໃຊ້ຕ່າງໆທີ່ຈຳເປັນ ເຊັ່ນ: ນ້ຳຢາລ້າງມື, ນ້ຳຢາຂ້າເຊື້ອ, ເຄື່ອງວັດອຸນຫະພູມ…
ໃຫ້ມີການດຳເນີນຊີວິດການເມືອງພາຍໃນ ແຕ່ລະຮາກຖານ, ໂດຍເລັ່ງໃສ່ບັນຫາສຳຄັນຈຳນວນໜຶ່ງ ເຊັ່ນ: ຄົ້ນຄວ້າຮ່ຳຮຽນມູນເຊື້ອ, ພາລະກຳປະຫວັດສາດຂອງພັກ, ໄພອັນຕະລາຍທີ່ພັກພວມປະເຊີນໜ້າ ແລະ ການເລັ່ງທວງໃນສະພາບການໃໝ່, ການແກ້ໄຂບັນຫາຫຍໍ້ທໍ້, ການຝຶກຝົນຫລໍ່ຫລອມ, ຄວາມເປັນເຈົ້າການ, ຄວາມເປັນແບບຢ່າງນຳໜ້າຂອງສະມາຊິກພັກ-ພະນັກງານ ທາງດ້ານມານະຈິດປະຕິວັດ, ຄຸນທາດການເມືອງ, ຄຸນສົມບັດສິນທຳປະຕິວັດ, ການທຸ້ມເທກຳລັງວັງຊາ, ສະຕິປັນຍາ ເພື່ອພາລະກິດປະຕິວັດ ແລະ ຄວາມຢູ່ດີກິນດີຂອງປະຊາຊົນ ກໍ່ຄືຄວາມເຂັ້ມແຂງຂອງປະເທດຊາດ, ເຮັດໃຫ້ພັກເຮົາມີຄວາມປອດໃສ, ເຂັ້ມແຂງ, ໜັກແໜ້ນ, ເດັດດ່ຽວນຳພາປະເທດຊາດກ້າວຂຶ້ນສູ່ຈຸດໝາຍ ສັງຄົມນິຍົມ.
ໃຫ້ສືບຕໍ່ປັບປຸງຖະໜົນຫົນທາງ, ຮັກສາຄວາມສະອາດ, ປະດັບປະດາທຸງພັກ, ທຸງ ຊາດ, ທຸງທິວຕາມຕົວເມືອງ, ສຳນັກງານ-ອົງການ, ບ້ານເຮືອນປະຊາຊົນ ແລະ ຕິດຄຳຂວັນປຸກລະດົມຕ່າງໆ ໃຫ້ເປັນຂະບວນຟົດຟື້ນ, ເຊິ່ງມີເນື້ອໃນຄຳຂວັນ ຄື:
– ສາທາລະນະລັດ ປະຊາທິປະໄຕ ປະຊາຊົນລາວ ໝັ້ນຍືນ!
– ພັກປະຊາຊົນປະຕິວັດລາວ ທີ່ມີກຽດສະຫງ່າ ໝັ້ນຍືນ!
– ຊົມເຊີຍວັນສ້າງຕັ້ງພັກປະຊາຊົນປະຕິວັດລາວ ຄົບຮອບ 65 ປີ ຢ່າງສຸດໃຈ!
– ສູ້ຊົນນຳພາຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ X ຂອງພັກ ໃຫ້ປະກົດຜົນເປັນຈິງ!
– ສູ້ຊົນກໍ່ສ້າງພັກ ປອດໃສ, ເຂັ້ມແຂງ ແລະ ໜັກແໜ້ນ!
– ຫັນປ່ຽນແບບແຜນນຳພາຂອງພັກ ຢ່າງແຂງແຮງ ແລະ ເລິກເຊິ່ງ!
– ເພີ່ມທະວີມະຫາສາມັກຄີທົ່ວປວງຊົນທັງຊາດ ພາຍໃຕ້ການນຳພາຂອງພັກ!
– ເສີມຂະຫຍາຍມູນເຊື້ອສະຫງ່າອົງອາດ ຂອງພັກປະຊາຊົນປະຕິວັດລາວ!
ມີການວາງກະຕ່າດອກໄມ້ ແລະ ວາງພວງມາລາ ຢູ່ບາງສະຖານທີ່ສຳຄັນຂອງຊາດ, ຂອງທ້ອງຖິ່ນ.
ເພີ່ມທະວີການຊີ້ນຳວຽກງານປ້ອງກັນຊາດ-ປ້ອງກັນຄວາມສະຫງົບ, ຈັດກຳລັງເຂົ້າປະຈຳການ ຕາມຫລັກວິຊາສະເພາະ, ຮັບປະກັນຄວາມສະຫງົບປອດໄພສູງສຸດ.
ຈະມີບົດແນະນຳຂອງຄະນະຊີ້ນຳລະດັບຊາດ ເຖິງຄະນະພັກກະຊວງ, ອົງການ ແລະ ທ້ອງຖິ່ນ ເພື່ອໃຫ້ທິດຊີ້ນຳບັນຫາໃຫຍ່ໆ ແລະ ຜັນຂະຫຍາຍເປັນອັນລະອຽດກ່ຽວກັບເນື້ອໃນ, ຮູບການ ແລະ ວິທີການສະເຫລີມສະຫລອງວັນສ້າງຕັ້ງ ຄົບຮອບ 65 ປີ ຕື່ມອີກ.
ໃນໂອກາດນີ້, ໃນນາມຕາງໜ້າຄະນະຮັບຜິດຊອບລະດັບຊາດ ກ່ຽວກັບການສະເຫລີມສະ ຫລອງວັນສຳຄັນຂອງພັກ-ຂອງຊາດ ປະຈຳປີ 2020 ກໍ່ຄືການສະເຫລີມສະຫລອງວັນສ້າງຕັ້ງພັກ ປປ ລາວ ຄົບຮອບ 65 ປີ ຈຶ່ງຂໍປະກາດກ່ຽວກັບການປ່ຽນແປງບັນດາກິດຈະກຳເຄື່ອນໄຫວ ກ່ຽວກັບງານສະເຫລີມສະຫລອງໃນຄັ້ງນີ້. ພ້ອມດຽວກັນ ກໍ່ຮຽກຮ້ອງມາຍັງພໍ່ແມ່ປະຊາຊົນ ແລະ ປວງຊົນລາວທັງຊາດ ຈົ່ງມີສະຕິລະມັດລະວັງ, ເປັນເຈົ້າຕົນເອງ ປ້ອງກັນຕໍ່ການແຜ່ລະບາດຂອງພະຍາດ ອັກເສບປອດຈາກເຊື່ອຈຸລະໂຣກສາຍພັນໃໝ່ (COVID -19), ເອົາໃຈໃສ່ຕິດຕາມ ແລະ ຮ່ວມມືປະຕິບັດຕາມວິທີການ, ມາດຕາການ ທີ່ທາງຄະນະສະເພາະກິດຂອງລັດຖະບານ ເພື່ອປ້ອງກັນ, ຄວບຄຸມ ແລະ ແກ້ໄຂການລະບາດຂອງພະຍາດ ອັກເສບປອດຈາກເຊື່ອຈຸລະໂຣກສາຍພັນໃໝ່ (COVID-19) ປະ ກາດອອກໃນແຕ່ລະໄລຍະ. ອີກປະການໜຶ່ງດັ່ງທີ່ຮູ້ນຳກັນແລ້ວວ່າ, ລະບອບສັງຄົມລາວພວກເຮົາ ເປັນສັງຄົມໂອບເອື້ອອາລີ, ມີຄວາມອົບອຸ່ນສາມັກຄີປອງດອງ ມີຮີດຄອງປະເພນີອັນດີ ງາມ ທີ່ສືບທອດກັນມາແຕ່ບູຮານນະການ ສັງຄົມລາວເຮົາຈິ່ງມີງານບຸນ, ງານແຕ່ງງານ ແລະງານປະເພນີອື່ນໆຫຼາຍຢ່່າງ ທີ່ມີພໍ່ແມ່ພີນ້ອງເພື່ອນມິດສະຫາຍເຂົ້າຮ່ວມເປັນຈຳນວນຫຼວງ ຫຼາຍ. ໃນເງື່ອນໄຂທີ່ພະຍາດອັກເສບປອດຈາກເຊື່ອຈຸລາໂລກສາຍພັນໃໝ່ (COVID-19) ໄດ້ເພີ່ມທະວີຄວາມຮ້າຍແຮງຂື້ນໃນຫຼາຍປະເທດໃນໂລກນີ້. ຂ້າພະເຈົ້າຂໍສະເໜີ ພໍແມ່ພີນ້ອງປະຊາຊົນ ບັນດາເຜົ່າກໍ່ຄືອົງການຈັດຕັ້ງສັງຄົມຕ່າງໆ ຈົ່ງໄດ້ເປັນເຈົ້າການພິນິດພິຈາລະນາ ການຈັດງານຕ່າງໆທີ່ກ່າວມາຂ້າງເທິງນັ້ນ ຕາມເຫັນສົມຄວນວ່າ ຄວນຈະຍົກເລີກ, ຈະໂຈະ, ຈະເລື່ອນການຈັດງານແນວໃດ, ຫຼືຈະຈັດລະດັບໃດ ຈຶ່ງຈະຮັບປະກັນຄວາມປອດໄພຈາກການຕິດເຊື່ອພະຍາດອັກເສບປອດຈາກເຊື່ອຈຸລາໂລກສາຍພັນໃໝ່ (COVID-19) ແກ່ຜູ້ເຂົ້າຮ່ວມງານຕ່າງໆນັ້ນ. ຫຼືອີກຢ່າງໜຶ່ງໃນສັງຄົມລາວເຮົາເມື່ອກ່ອນ ເວລາທັກທາຍສະບາຍດີກັນກໍ່ໃຊ້ວິທີຄຳນັບໄຫ້ວກັນ ແລະ ກັນ (ນົບກັນ ແລະ ກັນ) ແຕ່ປັດຈຸບັນພວກເຮົາກໍ່ມັກຈະຈັບມືກັນ (ສຳຜັດມືສະບາຍດີກັນ) ໃນເງື່ອນໄຂ ພະຍາດອັກເສບປອດຈາກເຊື່ອຈຸລາໂລກສາຍພັນໃໝ່ (COVID-19) ລະບາດໃນປະຈຳບັນ ພວກເຮົາກໍ່ອາດນຳໃຊ້ການທັກທາຍ ດ້ວຍການໄຫວ້ ຫຼື ນົບກັນ ແລະ ກັນ ແທນການຈັບມືກໍ່ອາດດີ.
ອວຍພອນໃຫ້ແກ່ການກະກຽມງານສະເຫລີມສະຫລອງໃນຄັ້ງນີ້ ປະສົບຜົນສຳເລັດຕາມຈຸດປະສົງລະດັບຄາດໝາຍທີ່ວາງໄວ້ ຢ່າງຈົບງາມ.